b'\n_START_ARTICLE_\nC\xc3\xb2pia en carb\xc3\xb3\n_START_PARAGRAPH_\nEl terme c\xc3\xb2pia en carb\xc3\xb3, sovint abreujat CC, fou originalment la t\xc3\xa8cnica d\'emprar paper carb\xc3\xb3 per produir una o m\xc3\xa9s c\xc3\xb2pies d\'un document en paper simult\xc3\xa0niament a la creaci\xc3\xb3 d\'aquest. Amb les antigues m\xc3\xa0quines d\'escriure aix\xc3\xb2 s\'aconseguia interposant un full de paper carb\xc3\xb3 a dos fulls de paper normal dins el corr\xc3\xb3 de la m\xc3\xa0quina, de manera que tot el que s\'escrivia al primer full mecanoscrit es copiava als altres. Aquesta t\xc3\xa8cnica tamb\xc3\xa9 s\'aplica als documents manuscrits._NEWLINE_Aquesta pr\xc3\xa0ctica va caure en des\xc3\xbas amb la vinguda de la fotoc\xc3\xb2pia i altres mitjans electr\xc3\xb2nics, tot i que encara es fa servir, per exemple, en blocs de rebuts que contenen un full de paper carb\xc3\xb3 de m\xc3\xa9s d\'un \xc3\xbas, a fi que l\'usuari puga guardar una c\xc3\xb2pia exacta de cada rebut em\xc3\xa8s.\n_START_SECTION_\nCorreu electr\xc3\xb2nic\n_START_PARAGRAPH_\nL\'\xc3\xbas del terme c\xc3\xb2pia en carb\xc3\xb3 ha revifat arran del creixement d\'Internet. En aquest \xc3\xa0mbit, la c\xc3\xb2pia en carb\xc3\xb3 t\xc3\xa9 una finalitat semblant, tot i que la manera de dur-la a terme \xc3\xa9s diferent._NEWLINE_En un correu electr\xc3\xb2nic, l\'abreviatura CC es refereix a la pr\xc3\xa0ctica de trametre un missatge com a "c\xc3\xb2pia en carb\xc3\xb3" o "c\xc3\xb2pia de cortesia". \xc3\x89s a dir, no s\'espera que el receptor hi responga (encara que, per descomptat, pot fer-ho). Normalment, hom informa el personal de supervisi\xc3\xb3 amb c\xc3\xb2pies en carb\xc3\xb3._NEWLINE_Contr\xc3\xa0riament al que se sol creure, la c\xc3\xb2pia en carb\xc3\xb3 no est\xc3\xa0 feta per trametre m\xc3\xa9s d\'una c\xc3\xb2pia del missatge; en qualsevol cas, la finalitat principal no \xc3\xa9s aquesta, ja que no hi ha cap problema a omplir el camp Per a: amb nombroses adreces._NEWLINE_Els destinataris de la c\xc3\xb2pia en carb\xc3\xb3 es mostren a tots el destinataris, i aix\xc3\xb2, depenent de la situaci\xc3\xb3, pot no ser desitjable. Hi ha un camp alternatiu, el Cco: o c\xc3\xb2pia en carb\xc3\xb3 oculta (CCO), que s\'empra per a fer notificacions ocultes. En la pr\xc3\xa0ctica, habitualment el camp Per a: cont\xc3\xa9 els destinataris principals del missatge, el camp Cc: aquells altres als quals l\'autor desitja informar p\xc3\xbablicament, i el Cco: aquells als quals s\'informa d\'amagat.'